**Jelentés az előző ülésen elhangzott interpellációkra tett intézkedésekről**

Előterjesztő: **Tubolyné Balázs Nóra** irodavezető

*(Az előterjesztés írásos anyaga a jegyzőkönyvhöz mellékelve.)*

**Petrovics László** képviselő-testületi tag

először is Kovatsik Úrral kapcsolatban szeretné elmondani, nem azt kérte, hogy a bokrokat nyírják meg, hanem a kerítés mellől vágják ki. A kerítésben benne marad a fa, terjed, szétnyomja a kerítést, és lábakat is elnyomja.

Másik dolog a közvilágítás: ugyanúgy nem világít a felhajtó szakasz Felsőberki részén lévő lámpa, Böcskey Úrral felvette a kapcsolatot, írt emailt, nem tudja meg fogják -e csinálni, de ez már fél éve nem világít; a többiben van javítás, de ahogy javul, úgy romlik is sajnos, mert tényleg rossz állapotban vannak.

***Tubolyné Balázs Nóra*** *irodavezető:  A temetők üzemeltetője folyamatosan végzi a kerítések menti, ill. a kerítésbe nőtt fás szárú növények karbantartását, a vadon nőtt növények kivágását. A Nádaljai temetőben a kerítésbe nőtt fás szárú növények kivágását március végéig elvégezte. Jelenleg az alsóberki temetőben végzik ezen munkákat.*

*A Felsőberki felhajtó közvilágítás problémáját a Villkász Kft. március hónapban kábelszerelési munkákkal megoldotta.*

**Auer Miklós** képviselő-testületi tag elmondja, a kérdéseire adott válaszok közül az elsőre duzzogva mond egy igent, hogy elengedhesse ezt a témát, mert nem megy előre, amit mond, nem történik semmi. A második választ elfogadja természetesen, és úgy legyen, ahogy oda le van írva. A harmadikra azonban egy határozott nemet kell mondania, mert úgy gondolja, a 8-as átvezető szakaszához a Városgondnokságnak semmi köze nincsen. Azt a választ várta volna, hogy jelzik tovább ezt a problémát, illetve lakossági kérést az út karbantartója, gondnoka fele. Ha kell, elmondja még egyszer, a fényképezőgép itt van.

***Bebes István polgármester*** *kérdezi Irodavezető Asszonyt.*

***Tubolyné Balázs Nóra irodavezető*** *elmondja, megkeresik majd az állami kezelőt is.*

**Auer Miklós** képviselő-testületi tag elmondja, akkor oda olyan táblának kell kikerülnie, amely a gyalogosok védelmét is szolgálja. Ez egy roppant egyszerű kérés, sőt meg is mondta, hol van olyan felesleges tábla, amelyet a közútkezelőnek csak át kellene raknia. Illetve a kijelölt gyalogosátkelőhelyhez pedig egy megfelelő táblát helyezzenek ki. Akkor ott az autós látja, hogy nem csak kerékpáros forgalom van a Karsai, a Babati és a Fitness terem fele, hanem gyalogosforgalom is van ott.

***Bebes István polgármester*** *tudomásul veszi, hogy nem fogadja el képviselő úr a választ, és a következő ülésre vissza lesz hozva.*

***Tubolyné Balázs Nóra*** *irodavezető: A Rákóczi Ferenc utcán forgalomtechnikai táblák áthelyezésére vonatkozó megkeresés a közút kezelője, a Magyar Közút Nonprofit Zrt. részére megküldésre került. Visszajelzés ezidáig még nem érkezett a részükről.*

**Szlávik Csaba** képviselő-testületi tag elmondja, az elmúlt képviselő-testületi ülésen feltett kérdései közül, melyre írásban kapta meg a választ, négyből hármat el tudna fogadni. Egyet nem, melyre a válasz az volt, hogy az 1 millió forint átadása a BÖK Kft. részére lett nyújtva, a megnövekedett feladatok kiadásaira. Kérdezi, milyen feladatokra lett kiadva ez az 1 millió forint. Tehát bement a BÖK Kft. ügyvezetője, és kért 1 millió forintot a feladatok ellátásra, vagy valami indok, ok volt rá, hogy miért.

***Bebes István polgármester*** *válaszol. Nyilvánvalóan a különböző területek fenntartása forrásigényes. Ha a BÖK Kft.-nek nincs ilyen forrása, akkor jelezni kell az irodavezetőnek, hogy szükséges kifizetéseket tegyen meg. Ilyenek például a fenntartási kérdések, rendbetételek kérdései. Erről ő számlával el tud számolni, ezt Képviselő Úr meg tudja nézni. Kérdezi, ezzel a kiegészítéssel Képviselő Úr elfogadja e a választ.*

***Szlávik Csaba*** *képviselő-testületi tag elmondja, igen.*

**Zsebe Ferenc** képviselő-testületi tag elmondja, hogy

a Rába híddal kapcsolatban ha jól emlékszik, akkor az 5 év alatt ez a harmadik alkalom, hogy felveti azt a lehetőséget, hogy valamilyen úton – módon megoldást találjanak arra, hogy a Rába hídra történő felhajtást le kell lassítani. A múlt alkalommal is volt egy viszonylag nagyobb karambol, ami szerencsés kimenetelű volt, mikor egy ittas állapotban lévő autós lerombolta a híd jobb felét. Nagy szerencse volt, hogy hideg és este volt, így senki sem tartózkodott a hídon. Ezért kéri még egyszer, hogy valamilyen lehetőséget találjanak arra, hogy a hídra lassítva hajtsanak fel az autók.

A Mónus Illés utca 11 és 13 számú ház előtti aszfalton van két nagyobb lyuk, annak kérné javíttatását, mert az elég veszélyes lehet az autókra, és a gyalogosokra is akár.

Szóba került az ároktisztítás, a büdös árok tisztítása. Jó fél éve kapott egy ígéretet arra, hogy a tavalyi őszi időszakban, ha lesz rá a Városgondnokságnak lehetősége, akkor ki fogják tisztítani géppel. Polgármester Úr említette, lehetséges, hogy lesz egy kimondottan erre alkalmas eszköz, amivel ezt a feladatot el lehet végezni, míg fagyos a föld.

A szökőkútnál lévő világítással kapcsolatban elmondja, vette a bátorságot, és biciklivel notesszal elindult, összeírta a körzetében a lámpákat, melyek nem égnek. K&H, OTP, Monaco és a szökőkúttal bezárólag összesen 1 oszlopon ég a lámpa. Nem tudja, hogy ez műszaki probléma, vagy pedig spórolás jelleggel nem ég egyetlen lámpa sem. Ülés után Irodavezető Asszonynak át fogja adni a listáját, melyet megbeszéltek. Ennek kijavítását, és körülbelül 25 lámpa égő cseréjét szeretné kérni.

***Bebes István polgármester*** *válaszol elmondja, szerinte ez nem égőcsere gond, hanem szakaszhiba.*

***Tubolyné Balázs Nóra*** *irodavezető:*  *A Rába hídon áthaladó forgalom csökkentése érdekében a Városfejlesztési és Városüzemeltetési Bizottság soron következő ülésén dönt a hídon gyalogos közlekedést jelző közúti tábla kihelyezéséről.*

*A Mónus Illés u.-ban a jelzett kátyúk javítását a Városgondnokság elvégezte.*

*A Büdös árok karbantartási munkáit a Városgondnokság megkezdte. Első ütemben az árok vízelvezetését akadályozó két „sziget” eltávolítása megtörtént, további profilozási munkák a munkagéphez szükséges alkatrész beszerzésével valósulhat meg, amely érinti a város területén levő árkok karbantartási munkáit is.*

*A közvilágítási problémákat a Műszaki iroda folyamatosan jelzi a szakcég felé. A Vida J. u-ban kábelhiba elhárítása már történt, a közvilágítás ezután egy ideig működött, de ismét jeleztük a közvilágítás hibát, amely a Szabadság tér felé több lámpatestet érint.*

**Czvitkovics Gyula** képviselő-testületi tag több olyan megkeresést is kapott az elmúlt időszakban, tekintettel arra, hogy az E.On elvégzi azokat a karbantartásokat, melyek talán nagyon is jól jönnek, amikor a közvilágítás rekonstrukciója megtörténik. Többen nehezményezték, hogy télvíz idején vannak az áramszünetek, így nem működnek a kazánok és különböző családi problémák adódnak ebből. Úgy gondolja, elég sok tájékoztató kimegy e tekintetben, de ha lehet, legközelebb jelenítsék meg ezt a városi újságban is.

**Geosics László** képviselő-testületi tag elmondja, Polgármester Úr említette az ülés kezdetén, hogy a posta jelezte, hogy a horvátnádaljai városrészen hol várható a mobilszolgáltatás beindítása. Szeretné megkérdezni mikortól várható ezen szolgáltatás kezdete. A másik kérdése az lenne, hogy a tájékoztatást a városlakók részére az Önkormányzat vagy a posta fogja megtenni. Illetve a horvátnádaljai városrészen élő lakosok nevében elmondja, nagyon köszönettel veszik ezt a mobilszolgáltatást.

***Bebes István polgármester*** *kérdezi Jegyző Asszonyt, van- e valami időpont. A többire nyilván tud válaszolni. Aláírta a tájékoztató levelet, amely mindenkihez eljuttatásra kerül.*

***Dr. Stepics Anita*** *Jegyző Asszony elmondja, hogy február 1-től indul a szolgáltatás.*

***Bebes István polgármester*** *elmondja, hogy reméli, kint vannak már a postaládákban a lakossági tájékoztatók.*

**Szlávik Csaba** képviselő-testületi tag Irodavezető Asszonytól szeretne kérni egy időpontot, hogy a Városgondnokság vezetőjével a körzetében lévő fák állapotát fel tudják mérni, és a megfelelő intézkedést meg tudják tenni.

***Tubolyné Balázs Nóra*** *irodavezető:*  *A helyszíni bejárásra sor került, a lakók által kért közterületi fakivágások a közös képviselő útján benyújtásra kerültek, a fakivágást engedélyező és fapótlást előíró határozatot a képviselő úr átvette.*

*A helyszíni bejárás alkalmával az indokolt fanyeséséi munkákat a Városgondnokság számba vette, ezeket folyamatosan végzi.*

**Petrovics László** képviselő-testületi tag tudta a postával kapcsolatban, hogy február 1-től indul. Annyit szeretne kérni, mivel a városrész két részre van osztva, vasúton innen és vasúton túl, hány helyen lesz mobil posta, egy vagy két helyen, mivel onnan nagyon messze van nekik. Esetleg megoldás lehet, hogy Magyarnádalján, ahol megáll a postakocsi, azt jelezni nekik, mert ha ott is megáll, mivel az egy külön álló falu, akkor megállhatna Horvátnádalja Magyarnádalja felőli részén is. Kérdezi, lehetséges- e az, hogy a Németújvári és a Magyarnádaljai utca lakosai Magyarnádaljára tudjanak elmenni a Kultúrházhoz vagy éppen oda, ahol megáll a postaautó.

***Bebes István polgármester*** *válaszol elmondja, jelezni fogják a posta fele, és a választ megadják a kérdésre.*

**Zsebe Ferenc** képviselő-testületi tag elfelejtette mondani, hogy a Mónus Illés utca és a Rába híd utcasarkán nehéz a kihajtás, főleg azok után, hogy kétirányú lett a forgalom. Reggelente a tükör nem használható, mert be van fagyva. Egy lehetőség biztosítását kéri, hogy a teherautókat, bár ki van rakva a tábla, de az első 3 parkolót vagy szüntessék meg, vagy a rendőrség kicsit aktívabb hozzáállását kell kérniük, mert ugyanúgy nehéz kihajtani, mint ahogy eddig is.

***Bebes István polgármester*** *elmondja, hogy Kapitány Úrnak jelezni fogja ezt. A Rába híd esetében elmondana egy dolgot. Az, hogy van egy ember, aki finoman szólva is érdekes állapotban érkezik a hídhoz, majd utána lerombolja a hidat. Ezt az egy esetet ide ne sorolják be, mert ez nem figyelmetlenség volt, hanem egy nagyfokú felelőtlenség, ami ott történt. Nyilván, ha valaki lett volna a hídon, az katasztrófába is fulladhatott volna.*

***Tubolyné Balázs Nóra*** *irodavezető:*  *A Mónus Illés u.-ból a Bajcsy-Zs. u-ba történő kihajtás során a közlekedési tábla betartása, és a biztonságos kilátás érdekében a Városgondnokság felvette a kapcsolatot a helyben parkoló teherautó tulajdonosokkal, akik a KRESZ betartását, a jelzett parkolók használatának mellőzését elfogadták, és arra ígéretet tettek.*

**Szép Dániel** képviselő-testületi tag egyetlenegy dolog miatt interpellálna. Tavaly szeptemberben volt egy interpelláció, hogy a Mátyás király utca és a Képúti liget sarkán vannak közlekedési táblák, melyek kifakultak, legyenek kicserélve. Mai napig ez nem történt meg, szeretné, ha megtörténne.

***Bata András mb. intézményvezető*** *elmondja, a megrendelt táblák megérkeztek, záros határidőn belül ki lesznek cserélve.*

***Tubolyné Balázs Nóra*** *irodavezető:*  *A jelzett közúti jelzőtáblák a testületi ülés után haladéktalnul kihelyezésre kerültek.*

**Petrovics László** képviselő-testületi tag két dolgot szeretne kérni

egyrészt a Teleki utcában szeretne kátyúzást kérni, a focipályától a leszűkült utcáig;

a másik pedig, hogy a Malom utca felújítása után egy 6,5 vagy 3,5 tonnás tábla kihelyezését kérné, mivel a TSZ-en keresztül a silót ott hordják; ha van egy tábla, onnantól kezdve büntethető, mert a lakosok lefényképezik, így talán megoldhatóbb lenne, ha egy autó elmegy, akkor először ejnye -bejnyével el lehet engedni, de másodszor már büntethető lenne.

***Tubolyné Balázs Nóra*** *irodavezető:*  *A Malom u. zsákutca kiépített szakaszának mindkét végébe súlykorlátozást előíró közlekedési tábla kihelyezéséről a Városfejlesztési és Városüzemeltetési Bizottság a soron következő ülésén dönt.*

*A város területén jelzett kátyúk felmérését a Városgondnokság végzi, a kátyúk javítási munkáit külső vállalkozóval üzemezetten, folyamtosan kivitelezteti.*

**Auer Miklós** képviselő-testületi tag készült, de aztán úgy döntött mégis hagyja, mert vannak választott képviselők és listásak. Azért szegődött annak idején ide, hogy a városban élő emberek érdekében dolgozzon, mindegy melyik körzetről van szó. Múltkor nyugatról indult keletre, most megfordítaná. A Sport utcában vannak kátyúk, alkalomszerűen,majd ha úgy jön ki a lépés, kéri őket kiigazítani, mert arra gyerekek is járnak. Ha egy belelép, akkor a bokáját töri, ha a biciklis belemegy, a nyakát szegi, így ezt kérné javítani. Ha tovább mennek a Rákóczi és a Somogyi Béla utca sarkán, ott elveszett egy közúti jelzőtáblát tartó oszlop. A tábla szerencsére megvan, nemes egyszerűséggel egy multireklám tábla oldalán kapott helyet. Ez azért mindennek az alja, nem is kell csodálkozni rajta, hogy az autósok fittyet hánynak a közúti jelzőtáblákra. Kéri ennek a jelzőtáblának a szabály szerinti elhelyezését. Ha mennek tovább a Bartókon a Rázsó felé, persze hogy nincs parkoló, hiszen a rendszám nélküli autókat már megemésztette. Viszont, ha mégiscsak van egy parkoló, ahova még csak sikerült kirakni a személygépkocsi táblát, amire az N1-es kategória vonatkozik, akkor az lenne a kérdés, hogy az N1-es 3,5 tonnáig című kisteherautó hogyan tudott napokon keresztül parkolóhelyet foglalni. Itt egy jó megoldás lenne, ha eljön majd az ideje, az útburkolati jelek felfestése, nagyon sokat segítene. Ha továbbmennek a Korona épülete patinás épület, melynek tetejéről kúpcserepek hiányoznak méterszám, az ereszcsatorna félig van meg, pincébe megy az esővíz, a szemük előtt válik az enyészeté. Az lenne a véleménye vagy kérése, hogy ezzel az épülettel is foglalkozni kell. Belencsák István Béla Úr előhozta a Thököly Imre utcát, már ott tart, a régi posta épületével szemben, de az aluljárónál, pont az utolsó fényjelző készülék, amelyik nem működik. Ha a szabálytisztelő állampolgár az aluljárót igénybe venné, pont ott nem látja meg rendesen a lépcsőt, így annak javítását szeretné kérni. Egy újabb körzet, a 7 emeletes mögötti parkolót Zsebe Ferenc képviselő társa végre el kezdte hajtani ezerrel, ennek nagyon örül, a Bástya utca is egyszer majd szép lesz és jó lesz, addigra talán a volt tüdőgondozó foghíj telke is megszépül. A mozi parkolója is elkészült, gyomlálni kellene ott a jelzőtáblák között. Az nem jól működik, hogy a Bástya utcában 30 perces határ van, aztán bekanyarodik jobbra a mozi felé, ott egy parkoló, nincs ezzel gond. Ha a főtér felől jön és bekanyarodik jobbra, ott van egy parkoló, de már kikerült alá a két óra. A mellette lévőre is kikerült két óra, de akkor már a Bástya utcához is tegyék ki a két órát, mert aki onnan jön, és leteszi a járművet, annak nem kötelező körbejárni az egész parkolót, vagy pedig vegyék le onnan azt a két órát. Valószínűleg az lesz a megoldás, hogy a Bástya utca felől is ki kell tenni a két óra várakozási időt. Utána jönne még csak az érdekesség, hogy a rendőr ne csak figyelmeztessen, hanem keresgesse azt az órát, amit ki kell a szélvédő mögé rakni, hogy a jogkövető autósokkal ne legyen probléma. Továbbmegy, van ott egy zsák utca tábla is, amely az autósok számára értelmezhetetlen. Számára ez a tábla azt jelenti, ha bemegy abba az utcába, onnan nem tud kimenni. Itt ki tud menni, hacsak a festékboltosok és az egyéb árusok azt el nem dugítják.

***Bebes István polgármester*** *elmondja, lehet ottfelejtődött.*

***Czvitkovics Gyula*** *képviselő-testületi tag elmondja, az magánterület.*

**Auer Miklós** képviselő-testületi tag elmondja, ezt a részt még gyomlálni kell, de a legfontosabb az lenne, hogy a parkolótábla alá a két órát tegyék ki.

***Tubolyné Balázs Nóra*** *irodavezető:*  *A város területén jelzett kátyúk felmérését a Városgondnokság végzi, a kátyúk javítási munkáit külső vállalkozóval üzemezetten, folyamatosan kivitelezteti.*

*A Rákóczi F. u. – Somogyi B. u. sarkán a közúti jelzőtábla visszahelyezését a Városgondnokság elvégezte.*

*A Rákóczi F. u. menti parkolóban a parkolók felfestésére vonatkozó árajánlatot a Városgondnokság aktualizáltatja.*

*A Mozi közben a Városfejlesztési és Városüzemeltetési Bizottság döntése értelmében a két órás várakozási kiegészítő tábla leszerelésre került.*

**Belencsák István** képviselő-testületi tag szeretné megkérni a Városgondnokság munkatársait, hogy a csatornafedelek fedlapjait és azok állapotát ellenőrizzék, ugyanis elengedhetetlenné vált a balesetveszély elkerülése érdekében. Elsőkörben ez a belvárost érinti, de továbbmenne az egész város területére. Egy átható helyreállítást szeretne kérni.

***Tubolyné Balázs Nóra*** *irodavezető:*  *A Városgondnokság a napi munkájuk során, illetve bejelentések során tudja ellenőrizni a közterületen levő közművek fedlapjait. Az önkormányzat fenntartásában és üzemeltetésében levő csapadékcsatorna fedlapok szükséges cseréjét, vagy javítását saját hatáskörben elvégzi, egyéb fedlapok esetében gondoskodik a balesetveszély elhárításáról lehatárolással, emellett a hibát jelzi az érintett közműszolgáltató felé.*

Körmend, 2024. február 2.